C 375/47

ET

KOMISJONI OTSUS,

22. juuli 2020,

millega antakse Euroopa Liidu tehingulogi põhihaldajale korraldus sisestada Euroopa Liidu tehingulogisse muudatused, mis on tehtud lennunduse riiklikes eraldustabelites seoses lennunduse lubatud heitkoguse ühikutega, mille on 2020. aastal tasuta eraldanud liikmesriigid, kes haldavad õhusõiduki käitajaid, kes on teostanud lende EList Šveitsi

(2020/C 375/08)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, (1)

võttes arvesse komisjoni 2. mai 2013. aasta määrust (EL) nr 389/2013, millega luuakse liidu register vastavalt Euroopa Parlamendi ja nõukogu direktiivile 2003/87/EÜ, Euroopa Parlamendi ja nõukogu otsustele nr 280/2004/EÜ ja nr 406/2009/EÜ ning tunnistatakse kehtetuks komisjoni määrused (EL) nr 920/2010 ja (EL) nr 1193/2011, (2) eriti selle artikli 55 lõiget 3,

ning arvestades järgmist:

(1) Komisjoni otsusega 2011/638/EL (3) kehtestati võrdlusalused, mida kasutatakse kasvuhoonegaaside saastekvootide tasuta eraldamiseks õhusõiduki käitajatele vastavalt Euroopa Parlamendi ja nõukogu direktiivi 2003/87/EÜ artikli 3e lõikele 1.

(2) Direktiivi 2003/87/EÜ artikli 28a lõikes 7 on sätestatud, et kolmandatesse riikidesse suunduvate ja sealt väljuvate lendudega seotud ajutist erandit kohaldatakse nende riikide suhtes, kellega on sõlmitud kõnealuse direktiivi artikli 25 või 25a kohane kokkulepe, järgides sellise kokkuleppe tingimusi.

(3) Euroopa Liidu ja Šveitsi Konföderatsiooni vaheline kasvuhoonegaaside heitkogustega kauplemise süsteemide sidumise leping (4) (edaspidi „sidumisleping“) allkirjastati 23. novembril 2017 ja see jõustus 1. jaanuaril 2020.

(4) Sidumislepingu I lisa punktis B, milles käsitletakse kohaldamisala, on sätestatud, et lennud, mis väljuvad EMPs asuvalt lennuväljalt ja saabuvad Šveitsi territooriumil asuvale lennuväljale, kuuluvad ELi HKSi kohaldamisalasse.

(5) Komisjon võttis 18. mail 2020 vastu delegeeritud otsuse C(2020)3107, millega muudetakse Euroopa Parlamendi ja nõukogu direktiivi 2003/87/EÜ seoses Šveitsist saabuvate lendude väljajätmisega ELi heitkogustega kauplemise süsteemist. Pärast kõnealuse otsuse jõustumist on lennunduse riiklikes eraldustabelites vaja teha vastavad muudatused.

(6) Vastavalt määruse (EL) nr 389/2013 artikli 55 lõikele 3 annab komisjon Euroopa Liidu tehingulogi põhihaldajale korralduse laadida lennunduse muudetud riiklikud eraldustabelid Euroopa Liidu tehingulogisse üles,

ON TEINUD JÄRGMISE OTSUSE:

Ainus artikkel Euroopa Liidu tehingulogi põhihaldajale antakse korraldus laadida Euroopa Liidu tehingulogisse üles lennunduse muudetud riiklikud eraldustabelid seoses lennunduse lubatud heitkoguse ühikutega, mille on 2020. aastal tasuta eraldanud liikmesriigid, kes haldavad õhusõiduki käitajaid, kes on teostanud lende EList Šveitsi. Lennunduse muudetud riiklikud eraldustabelid on esitatud lisas.

Brüssel, 22. juuli 2020 Komisjoni nimel esimene asepresident Frans TIMMERMANS

(1) ELT L 275, 25.10.2003, lk 32.

(2) ELT L 122, 3.5.2013, lk 1.

(3) Komisjoni 26. septembri 2011. aasta otsus 2011/638/EL, milles käsitletakse võrdlusaluseid, mida kasutatakse kasvuhoonegaaside saastekvootide tasuta eraldamiseks õhusõiduki käitajatele vastavalt Euroopa Parlamendi ja nõukogu direktiivi 2003/87/EÜ artiklile 3e (ELT L 252, 28.9.2011, lk 20).

(4) ELT L 322, 7.12.2017, lk 3.